ཉིན་དེར་ཁོ་གསལ་སྒྲོན་ལ་ལམ་འཕྲད་བྱུང་དུས་ཁོ་མོར་རྣམ་ཀུན་དང་མི་འདྲ་བའི་རྣམ་འགྱུར་ཅི་ཡང་མི་འདུག་ལ།ཁོ་མོས་ཁོ་ལ་ཁྱོད་ཀྱིས་སང་ཉིན་ཉིན་གུང་ཚེར་ཕུང་ཁུག་ནས་ང་ལ་སྒུག་སྡོད་དང་།ང་ལ་སྐད་ཆ་ཞིག་བཤད་རྒྱུ་ཡོདཟེར།དེ་ཡང་ཁོའི་སེམས་སུ་ཁོ་མོས་ཡར་སྔོན་ནང་བཞིན་ཁོ་ལ་ཁྱོད་དོན་དམ་དུ་ནམ་ཞིག་ལ་རྒྱལ་ཁབ་ཀྱི་ལས་བྱེད་པར་འགྱུར་ངེས་སམ་ཞེས་གཏིང་འདྲི་བྱེད་འདོད་ཡིན་ངེས་རེད་བསམས་པ་ལས།གཞན་སེམས་སུ་ཅི་ཡང་དྲན་རྒྱུ་མ་བྱུང་།ཁོ་མོས་དེ་ལྟར་བཤད་རྗེས་ད་དུང་ཅི་ཞིག་བཤད་རྩིས་བྱེད་ཀྱང་།སྲང་མདོ་ནས་གྲོང་ཚོའི་ནང་གི་ཕོ་གསར་རྫིག་ཤོས་རབ་བརྟན་གྱིས་རྟ་རྒན་ཞིག་གི་ཐུར་སྣེ་ནས་ཁྲིད་དེ་ཡར་བསླེབས་བྱུང་བ་དང་།དེ་མཐོང་བ་ན་གསལ་སྒྲོན་གྱིས་མགྱོགས་མྱུར་ངང་ཆུ་ཟོ་འཁུར་ཏེ་བུད་སོང་།ཁོས་གསལ་སྒྲོན་ཕར་བསྐྱོད་པའི་རྒྱབ་གཟུགས་ལ་མིག་སྐྱེལ་བྱེད་སྐབས།ཆུ་ཡི་ཟེགས་མ་མང་པོ་ཞིག་ཁོ་མོའི་ཟོ་ཁ་ནས་འཕྱོ་སྟེ་ས་རུ་ཟགས་ཡོང་བ་མཐོང་།